กระทรวงแรงงาน เปิดตัวสถาบันพัฒนาบุคลากรดิจิทัล สร้างกำลังคนดิจิทัลรองรับทักษะอาชีพในอนาคต
นางนฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยภายหลังเป็นประธานเปิดงาน Building Thailand Digital Workforce พร้อมกับเปิดตัวสถาบันพัฒนาบุคลากรดิจิทัล (DISDA)  โดยกล่าวว่า สถาบัน DISDA เป็นหน่วยงานที่ตั้งขึ้นมาใหม่เพื่อขับเคลื่อนการพัฒนาทักษะด้านดิจิทัลให้กับกำลังแรงงานของประเทศ เพื่อให้ความรู้และมีทักษะการใช้เครื่องมือดิจิทัลในการทำงาน รองรับทักษะอาชีพในอนาคต ซึ่งสถาบัน DISDA ทำหน้าที่จัดทำแผนพัฒนากำลังคนด้านดิจิทัล พัฒนาหลักสูตรการฝึกอบรมและเชื่อมโยงความร่วมมือกับภาคเอกชน ให้ตอบโจทย์ความต้องการของตลาดแรงงาน เพิ่มจำนวนแรงงานที่มีทักษะสูงให้มากขึ้น ช่วยลดอัตราการว่างงาน เพิ่มรายได้และพัฒนาคุณภาพชีวิตของประชาชนให้ดีขึ้น รวมทั้งจะช่วยรองรับผู้ที่ได้รับผลกระทบจากการเปลี่ยนแปลงของเทคโนโลยี รวมถึงผู้ที่ได้รับผลกระทบจากวิกฤตโควิด-19 เป็นทางเลือกในการปรับเปลี่ยนทักษะใหม่ที่จำเป็นในการทำงาน (Re Skill) หรือยกระดับทักษะเดิมให้ยิ่งขึ้น (Up Skill) นำไปสู่การสร้างอาชีพ สร้างรายได้และความมั่นคงในชีวิต นอกจากนี้ รัฐมนตรีช่วยว่าการกระทรวงแรงงาน ยังเปิดตัวแอปพลิเคชัน DSD ซึ่งเป็นแอปฯที่รวบรวมการให้บริการของกรมพัฒนาฝีมือแรงงานไว้ในแอปเดียว ประชาชนและสถานประกอบการสามารถเข้าถึงบริการได้อย่างสะดวกและรวดเร็วผ่านโทรศัพท์สมาร์ตโฟน แท็บเล็ต หรือคอมพิวเตอร์ อย่างเช่น การเข้าถึงการฝึกอบรมในหลักสูตรต่างๆ การทดสอบมาตรฐานฝีมือแรงงาน การรับรองหลักสูตรและการดาวน์โหลดวุฒิบัตรและหนังสือรับรองอิเล็กทรอนิกส์ เป็นต้น ทั้งนี้ สามารถดาวโหลดได้แล้วทาง Play store และ App store กดค้นหาคำว่า “DSD App”นอกจากนี้ สถาบัน DISDA ได้ประเดิมจัดสัมมนาเชิงปฏิบัติการ เรื่อง การพัฒนาทักษะเทคโนโลยีดิจิทัลเพื่อยกระดับธุรกิจและอุตสาหกรรมเป้าหมาย โดยมีผู้แทนสถานประกอบกิจการ ร่วมแลกเปลี่ยนวิสัยทัศน์ และความต้องการด้านการพัฒนากำลังแรงงานด้านดิจิทัล ร่วมสัมมนากว่า 100 คน ในรูปแบบออนไลน์และออฟไลน์